Pochta aloqasi operatorlari, provaydyerlari uchun jinoiy faoliyatdan olingan daromadlarni legallashtirishga, terrorizmni moliyalashtirishga va ommaviy qirg‘in qurolini tarqatishni moliyalashtirishga qarshi kurashish bo‘yicha ichki nazorat qoidalariga

O‘zbekiston Respublikasining “Jinoiy faoliyatdan olingan daromadlarni legallashtirishga, terrorizmni moliyalashtirishga va ommaviy qirg‘in qurolini tarqatishni moliyalashtirishga qarshi kurashish to‘g‘risida”gi Qonuniga muvofiq O‘zbekiston Respublikasi Axborot texnologiyalari va kommunikatsiyalarini rivojlantirish vazirligi hamda O‘zbekiston Respublikasi Bosh prokuraturasi huzuridagi Iqtisodiy jinoyatlarga qarshi kurashish departamenti qaror qiladi:
 1. O‘zbekiston Respublikasi Axborot texnologiyalari va kommunikatsiyalarini rivojlantirish vazirligi hamda O‘zbekiston Respublikasi Bosh prokuraturasi huzuridagi Iqtisodiy jinoyatlarga qarshi kurashish departamentining 2018-yil 5-iyuldagi 176-mh, 28-son qarori (ro‘yxat raqami 3061, 2018-yil 28-avgust) (Qonun hujjatlari ma’lumotlari milliy bazasi, 29.08.2018-y., 10/18/3061/1807-son) bilan tasdiqlangan Pochta aloqasi operatorlari, provaydyerlari uchun jinoiy faoliyatdan olingan daromadlarni legallashtirishga, terrorizmni moliyalashtirishga va ommaviy qirg‘in qurolini tarqatishni moliyalashtirishga qarshi kurashish bo‘yicha ichki nazorat qoidalariga ilovaga muvofiq o‘zgartirish va qo‘shimchalar kiritilsin.
 2. Mazkur qaror rasmiy e’lon qilingan kundan e’tiboran kuchga kiradi.
 1. 1-bandda:
 yigirma birinchi xatboshisi quyidagi tahrirda bayon etilsin:
 “yuqori mansabdor shaxslar — chet davlatning qonun chiqaruvchi, ijro etuvchi, ma’muriy yoki sud organida, shu jumladan, harbiy tuzilmalarida yoxud xalqaro tashkilotda doimiy, vaqtincha yoki maxsus vakolat bo‘yicha tayinlanadigan yoki saylanadigan, tashkiliy-boshqaruv vazifalarini bajaruvchi va yuridik ahamiyatga ega bo‘lgan harakatlarni sodir etishga vakolatli shaxslar, shuningdek, chet davlat korxonalarining yuqori martabali rahbarlari, chet davlatning taniqli siyosatchilari va siyosiy partiyalarining taniqli a’zolari (shu jumladan sobiq);”;
 quyidagi mazmundagi yigirma ikkinchi xatboshisi bilan to‘ldirilsin:
 “yuqori mansabdor shaxslarga yaqin bo‘lgan shaxslar — yuqori mansabdor shaxslarga ijtimoiy va kasbiy jihatdan bevosita bog‘liq bo‘lgan jismoniy shaxslar;”;
 yigirma ikkinchi — yigirma oltinchi xatboshilar tegishli ravishda yigirma uchinchi — yigirma yettinchi xatboshilar deb hisoblansin.
 quyidagi mazmundagi xatboshi bilan to‘ldirilsin:
 “uchinchi tomon — O‘zbekiston Respublikasida ro‘yxatga olingan va pul mablag‘lari yoki boshqa mol-mulk bilan bog‘liq operatsiyalarni amalga oshiruvchi O‘zbekiston Respublikasining “Jinoiy faoliyatdan olingan daromadlarni legallashtirishga, terrorizmni moliyalashtirishga va ommaviy qirg‘in qurolini tarqatishni moliyalashtirishga qarshi kurashish to‘g‘risida”gi Qonunining 12-moddasida ko‘rsatilgan tashkilotlar;”;
 2. 3-bandda:
 beshinchi xatboshisidagi “va ularning yaqin qarindoshlari” so‘zlari “, ularning oila a’zolari va yuqori mansabdor shaxslarga yaqin shaxslar” so‘zlariga almashtirilsin;
 quyidagi mazmundagi o‘n beshinchi xatboshisi bilan to‘ldirilsin:
 “maxsus vakolatli davlat organining pul mablag‘lari bilan bog‘liq operatsiyalarni o‘ttiz ish kunidan ortiq bo‘lmagan muddatga to‘xtatib turish to‘g‘risidagi ko‘rsatmalarini o‘z vaqtida ijro etish.”.
 3. 13-banddagi “va ularning yaqin qarindoshlari” degan so‘zlar “, ularning oila a’zolari va yuqori mansabdor shaxslarga yaqin shaxslar” degan so‘zlar bilan almashtirilsin.
 4. 16-band quyidagi tahrirda bayon etilsin:
 “16. Pochta aloqasi operatorlari, provaydyerlarining ichki nazorat xizmati tegishli bo‘linmalar bilan hamkorlikda har yili jinoiy faoliyatdan olingan daromadlarni legallashtirishga, terrorizmni moliyalashtirishga va ommaviy qirg‘in qurolini tarqatishni moliyalashtirishga qarshi kurashish masalalari bo‘yicha ularning zamonaviy texnika, usullar va yo‘nalishlarda xabardorligini oshirish, qonunchilik va majburiyatlarning barcha jihatlarini aniq tushuntirish maqsadida pochta aloqasi xodimlarini tayyorlash, qayta tayyorlash va o‘qitish dasturini (bundan keyin — o‘quv dasturi) ishlab chiqadi. 
 Ushbu dasturda quyidagilar aks ettirilishi kerak:
 o‘quvni o‘tkazish tartibi, uning shakllari (birlamchi instruktaj, rejali, rejadan tashqari o‘qitish) va muddatlari;
 o‘quvni o‘tkazishni tashkil etishga mas’ul shaxslarni tayinlash;
 xodimlarning bilimini tekshirish tartibi.
 O‘quv dasturi pochta aloqasi operatorlari, provaydyerlarining rahbari tomonidan tasdiqlanadi.”.
 5. 18-bandning beshinchi xatboshisidagi “ishonchliligi (haqiqiyligi)” so‘zlaridan keyin “yoki yetarliligiga” so‘zlari bilan to‘ldirilsin.
 6. 19-bandda: 
 ikkinchi xatboshi quyidagi tahrirda bayon etilsin:
 “foydalanuvchining shaxsini tekshirish va identifikatsiya qilish;”
 quyidagi mazmundagi xatboshi bilan to‘ldirilsin:
 “foydalanuvchi nomidan ish ko‘rayotgan shaxsni identifikatsiya qilish, shaxsini va vakolatlarini tegishli hujjatlar asosida tekshirish”;
 uchinchi va to‘rtinchi xatboshilar tegishli ravishda to‘rtinchi va beshinchi xatboshilar deb hisoblansin.
 7. 20-band quyidagi tahrirda bayon etilsin:
 “20. Pochta aloqasi operatorlari, provaydyerlari foydalanuvchi yoki benefitsiar mulkdorning yuqori mansabdor shaxs, ularning oila a’zolari va yuqori mansabdor shaxslarga yaqin shaxslar ekanligini aniqlash maqsadida tavakkalchiliklarni boshqarish tizimlaridan foydalanishlari shart va foydalanuvchini lozim darajada tekshirish bo‘yicha mazkur Qoidalarning 19-bandda ko‘rsatib o‘tilgan choralarni ko‘rish bilan birga, foydalanuvchi yoki benefitsiar mulkdor sifatida qatnashayotgan yuqori mansabdor shaxslarga nisbatan:
 yuqori mansabdor shaxsning mavqeyi to‘g‘risidagi ma’lumotlarni tekshirish va o‘tkazilayotgan operatsiyadagi pul mablag‘lari manbalarini aniqlash bo‘yicha tegishli choralarni ko‘rishlari;
 yuqori mansabdor shaxs bilan amaliy ish munosabatlariga kirishish (shu jumladan, mavjud bo‘lgan bunday foydalanuvchilar bilan ish munosabatlarni davom ettirish) faqatgina pochta aloqasi obyektlarining rahbari yoki tegishli vakolatga ega bo‘lgan uning o‘rinbosari ruxsati bilan amalga oshiriladi.
 amaliy ish munosabatlarini muntazam ravishda chuqur monitoring qilib borishlari lozim.
 Pochta aloqasi operatorlari, provaydyerlari yuqoridagi choralarni yuqori mansabdor shaxslarning oila a’zolariga yoki yuqori mansabdor shaxsga yaqin shaxslarga nisbatan ham ko‘rishlari kerak.”.
 8. Quyidagi mazmundagi 201-band bilan to‘ldirilsin:
 “201. Pochta aloqasi operatorlari, provaydyerlari mazkur Qoidalarning 19-bandidagi uchinchi va to‘rtinchi xatboshilarida nazarda tutilgan foydalanuvchilarni lozim darajada tekshirish bo‘yicha chora-tadbirlarni amalga oshirgan uchinchi tomonlarning lozim darajada tekshirish natijalariga ishonishlari mumkin. Mazkur hollarda foydalanuvchilarni lozim darajada tekshirish natijalari bo‘yicha so‘nggi javobgarlik pochta aloqasi operatorlari, provaydyerlarining zimmasida qoladi. Bunda, pochta aloqasi operatorlari, provaydyerlari: 
 foydalanuvchilarni lozim darajada tekshirish bo‘yicha chora-tadbirlar yuzasidan zarur bo‘lgan ma’lumotlarni kechiktirmasdan olish imkoniyatiga ega bo‘lishi;
 foydalanuvchilarni lozim darajada tekshirish bo‘yicha chora-tadbirlar yuzasidan identifikatsiyalash ma’lumotlari va boshqa tegishli hujjatlar nusxasini so‘rov asosida kechiktirmasdan olish imkoniyatiga ega bo‘lishi;
 uchinchi tomon jinoiy faoliyatdan olingan daromadlarni legallashtirishga, terrorizmni moliyalashtirishga va ommaviy qirg‘in qurolini moliyalashtirishga qarshi kurashish bo‘yicha ichki nazorat qoidalari asosida ishlashiga ishonch hosil qilishlari kerak.
 Pochta aloqasi operatorlari, provaydyerlari mazkur bandning ikkinchi — to‘rtinchi xatboshilarida nazarda tutilgan talablardan biriga rioya qilinmagan taqdirda, foydalanuvchilarni lozim darajada tekshirish bo‘yicha chora-tadbirlarni mustaqil ravishda amalga oshirishi kerak.
 Pochta aloqasi operatorlari, provaydyerlari foydalanuvchi bilan ish munosabatlariga kirishish to‘g‘risidagi qarorni o‘z tavakkalchiliklaridan kelib chiqib, mustaqil ravishda qabul qiladi hamda foydalanuvchini lozim darajada tekshirish bo‘yicha chora-tadbirlarni amalga oshirishga haqli.”.
 9. Quyidagi mazmundagi 231-band bilan to‘ldirilsin:
 “231. Xalqaro pul o‘tkazmalari operatsiyalarini amalga oshiruvchi pochta aloqasi operatorlari, provaydyerlari quyidagilarni amalga oshirishi lozim:
 o‘zlarining ushbu xizmatlarni ko‘rsatuvchi bo‘linmalari va ushbu bo‘linmalar xodimlarining hisobini yuritishlari;
 pul o‘tkazmalariga oid operatsiyalarni jismoniy shaxs — foydalanuvchilarni lozim darajada tekshirgandan so‘ng amalga oshirishlari;
 jo‘natiladigan pul o‘tkazmalarini foydalanuvchi haqidagi (jo‘natuvchining nomi; shaxsni tasdiqlovchi hujjat (pasport/identifikatsiya ID-kartaning raqami yoki uning o‘rnini bosadigan hujjat) seriyasi va raqami — jismoniy shaxslar uchun; operatsiyaning xos raqami; jo‘natuvchining manzili yoki davlat raqami belgisi yoki jismoniy shaxslar uchun tug‘ilgan sanasi va joyi) va oluvchi haqidagi (oluvchining nomi; operatsiyaning xos raqami) aniq ma’lumotlar bilan birga yuborilishini ta’minlashlari;
 oluvchisi va (yoki) jo‘natuvchisi haqidagi talab qilingan ma’lumotlarga ega bo‘lmagan xalqaro pul o‘tkazmalarini aniqlash bo‘yicha asosli va imkoni mavjud bo‘lgan choralarni ko‘rishlari;
 oluvchisi va (yoki) jo‘natuvchisi haqidagi talab qilingan ma’lumotlarga ega bo‘lmagan xalqaro pul o‘tkazmalari aniqlanganda operatorlar, provaydyerlar tomonidan ko‘riladigan choralar (ijro qilish, rad etish, to‘xtatish yoki boshqalar) tartibini belgilovchi, tavakkalchiliklarni baholashga asoslangan ichki hujjatni ishlab chiqishlari kerak.
 Pochta aloqasi operatorlari, provaydyerlari pul o‘tkazmasi mazkur bandda belgilangan talablarga javob bermasa, pul o‘tkazmalari bo‘yicha xizmatlarni ko‘rsatish taqiqlanadi.
 Yuborilayotgan ichki elektron pul o‘tkazmalari bo‘yicha ma’lumotlar xalqaro pul o‘tkazmalari uchun qayd etilgani kabi jo‘natuvchi to‘g‘risidagi ma’lumotlarni o‘z ichiga olishi kerak.”.
 10. 27-band quyidagi mazmundagi xatboshisi bilan to‘ldirilsin:
 “Agarda ko‘rilgan tegishli choralar benefitsiar mulkdorni aniqlash imkonini bermasa, pochta aloqasi operatorlari, provaydyerlari foydalanuvchining rahbarini identifikatsiya qilishi va uning shaxsini tekshirish yuzasidan o‘rinli choralarni ko‘rishi kerak.”.
 11. Quyidagi mazmundagi 301-band bilan to‘ldirilsin:
 “301. Agarda, mavjud mijozning jinoiy faoliyatdan olingan daromadlarni legallashtirishga, terrorizmni moliyalashtirishga va ommaviy qirg‘in qurolini tarqatishni moliyalashtirishga aloqasi borligi haqida asoslantirilgan shubhalar mavjud bo‘lganida va unga nisbatan mijozlarni lozim darajada tekshirish bo‘yicha choralar amalga oshirilayotganligi oshkor bo‘lishi mumkinligini inobatga olgan holda mijozlarni lozim darajada tekshirish bo‘yicha choralar amalga oshirmasdan maxsus vakolatli davlat organiga shubhali operatsiya haqida axborot yuborilishiga yo‘l qo‘yiladi.”
 12. 35-bandda:
 “a” kichik bandi quyidagi tahrirda bayon etilsin:
 “a) Ro‘yxatga kiritilgan shaxslar yoxud Ro‘yxatga kiritilgan shaxsning egaligi yoki nazoratidagi tashkilotlar yoxud Ro‘yxatga kiritilgan tashkilotning bevosita yoki bilvosita mulkdori bo‘lgan yoki uni nazorat qiluvchi shaxslar;”;
 “z” kichik bandidagi “va ularning yaqin qarindoshlari” degan so‘zlar “, ularning oila a’zolari va yuqori mansabdor shaxslarga yaqin shaxslar” degan so‘zlar bilan almashtirilsin.
 13. 39-band quyidagi tahrirda bayon etilsin:
 “39. Pochta aloqasi operatorlari, provaydyerlari jinoiy faoliyatdan olingan daromadlarni legallashtirish, terrorizmni moliyalashtirish va ommaviy qirg‘in qurolini tarqatishni moliyalashtirish maqsadida texnologik yutuqlardan foydalanilishining oldini olishga qaratilgan choralarni ko‘rishi kerak. Ushbu maqsadda pochta aloqasi operatorlari, provaydyerlari: 
 yangi xizmat turlari va yangi ish amaliyoti ishlab chiqilishi;
 yangi va mavjud xizmat turlari uchun yangi yoki rivojlanayotgan texnologiyalardan foydalanilishi sababli yuzaga kelishi mumkin bo‘lgan tavakkalchilik darajalarini aniqlashi va baholashi kerak.
 Tavakkalchilikni bunday baholash yangi xizmat turlarini, ish amaliyotini tatbiq qilishdan yoki yangi yoxud rivojlanayotgan texnologiyalardan foydalanishdan avval o‘tkazilishi kerak.
 Bunda, bunday tavakkalchilikni aniqlash va baholash pochta aloqasi operatori, provayderining yangi xizmat turlarini (yangi texnologiyani) bevosita joriy qilayotgan bo‘linmasi tomonidan Ichki nazorat tizimi tuzilmasining mas’ul xodimlari bilan birgalikda amalga oshiriladi. 
 Pochta aloqasi operatori, provayderining mazkur bo‘linmasi va Ichki nazorat tizimi tuzilmasining mas’ul xodimlari ushbu tavakkalchiliklarni monitoring qilish va kamaytirish uchun tegishli choralarni ko‘rishlari lozim.
 Ko‘rilgan choralar natijalari to‘g‘risidagi ma’lumot pochta aloqasi operatori, provayderi rahbariga taqdim qilinishi kerak.”.
 14. Quyidagi mazmundagi 401-band bilan to‘ldirilsin:
 “401. Ichki qoidalar bilan shubhali operatsiyalarni qo‘shimcha mezonlari va alomatlari belgilanishi mumkin.
 Pochta aloqasi operatorlari, provaydyerlari maxsus vakolatli davlat organi bilan kelishilgan holda O‘zbekiston Respublikasi Axborot texnologiyalari va kommunikatsiyalarini rivojlantirish vazirligi tomonidan ishlab chiqiladigan va tavsiyaviy xaraktyerga ega bo‘lgan uslubiy qo‘llanmalar asosida shubhali operatsiyalarni dastlabki aniqlash indikatorlari tizimini yo‘lga qo‘yishlari mumkin.”.
 15. 41-band quyidagi tahrirda bayon etilsin:
 “41. Identifikatsiyalash jarayonida olingan ma’lumotlar, shuningdek, foydalanuvchi bilan ishlashga berilgan tavakkalchilik darajasi foydalanuvchi tomonidan amalga oshiriladigan (oshirilgan) operatsiyalarning foydalanuvchi faoliyatining asosiy yo‘nalishlariga muvofiqligiga ishonch hosil qilish uchun va zarur hollarda mablag‘lar manbalarini o‘rganish uchun monitoringga asos bo‘lib hisoblanadi.”. 
 16. 51-bandning birinchi xatboshisidagi “to‘xtatilishi” degan so‘zdan keyin “va pul mablag‘larini ishga solmay to‘xtatib qo‘yish” degan so‘zlar bilan to‘ldirilsin.
 17. 9-bob nomidagi “so‘rovlarini” so‘zidan keyin “va ko‘rsatmalarini” so‘zlari bilan to‘ldirilsin.
 18. Quyidagi mazmundagi 611-band bilan to‘ldirilsin:
 “611. Pochta aloqasi operatorlari, provaydyerlari maxsus vakolatli davlat organining ko‘rsatmasiga asosan jinoiy faoliyatdan olingan daromadlarni legallashtirishga, terrorizmni moliyalashtirishga va ommaviy qirg‘in qurolini tarqatishni moliyalashtirishga qarshi kurashish choralarini ko‘rish maqsadida pul mablag‘lari bilan bog‘liq operatsiyalarini o‘z vaqtida va foydalanuvchini oldindan xabardor qilmasdan o‘ttiz ish kunidan ko‘p bo‘lmagan muddatga to‘xtatib qo‘yishlari shart.”.
 19. 63-band “ish yozishmalarini” so‘zlaridan keyin “va o‘tkazilgan har qanday tahlil natijalarini” so‘zlari bilan to‘ldirilsin.
 20. 68-band quyidagi mazmundagi ikkinchi xatboshi bilan to‘ldirilsin:
 “Ichki nazorat tizimi samaradorligini monitoring qilish pochta aloqasi operatori, provayderining ichki audit xizmati tomonidan ham olib borilishi mumkin.”.